পুজোর আগে খুলে গেল রুফটপ রেস্তোরাঁ! মানতে হবে কড়া নিয়ম

ওয়েব ডেস্ক: পুজোর আগেই ভোজনরসিকদের জন্য বড় সুখবর! খুলে গেল কলকাতার রুফটপ রেস্তোরাঁ (Rooftop Restaurant)। তবে অগ্নিনির্বাপণ বিধি না মানলে পড়তে হবে কড়া শাস্তির মুখে। নিয়ম না মানলে সংশ্লিষ্ট রেস্তরাঁর লাইসেন্স বাতিল হবে বলে সাফ জানিয়ে দিয়েছে পুরসভা। প্রয়োজনীয় অগ্নিনির্বাপন বিধি মেনে চলার শর্তেই মুচলেকা জমা দিয়ে ফের খুলে গেল জওহরলাল নেহরু রোডের একটি রুফটপ রেস্তরাঁ। দীর্ঘ চারমাস বন্ধ ছিল এই রেস্তোরাঁর দরজা। পুরসভা থেকে এনওসি(NOC) মিলতেই রেস্তরাঁটি চালুর অনুমতি মিলেছে। তবে এই একটি নয়। শহরের বুকে ছড়িয়ে থাকা অন্যান্য রেস্তোরাঁও আস্তে আস্তে খুলবে বলে পুরসভা সূত্রে খবর।

উল্লেখ্য, বড়বাজারের হোটেলে অগ্নিকাণ্ডে ১৪ জনের প্রাণহানির পর নড়েচড়ে বসেছিল রাজ্য সরকার ও পুরসভা। সাধারণ মানুষের সুরক্ষার কথা চিন্তা করে পুরসভা বিধিসম্মত অগ্নিনির্বাপণ ব্যবস্থা না থাকা প্রায় ৮৪টি রুফ টপ রেস্তরাঁ বন্ধ করার সিদ্ধান্ত নেয় পুরসভা। যা গত ২ মে পর্যন্ত বলা হয়েছিল। পুরসভার এই সিদ্ধান্তে কোনও আপত্তি করেনি হোটেল অ্যান্ড রেস্টুরেন্ট অ্যাসোসিয়েশন অফ ইস্টার্ন ইন্ডিয়ার মতো সংগঠন।

আরও পড়ুন:

উল্লেখ্য, সম্প্রতি কলকাতার মেয়র তথা পুর ও নগরোন্নয়ন মন্ত্রী ফিরহাদ হাকিম অগ্নিনির্বাপণ সংক্রান্ত এসওপি প্রকাশ করেছিলেন। তিনি আশা প্রকাশ করেছিলেন, যে পুজোর আগে রুফ টপ রেস্তোরাঁ খুলে দেওয়া হলে আয় বৃদ্ধি হবে। উপকৃত হবেন এই পেশার সঙ্গে যুক্ত একাধিক মানুষ। তবে তিনি স্পষ্ট বলে দেন, অগ্নিনির্বাপণ বিধি মানার শর্তেই রেস্তোরাঁ খোলার অনুমতি দেওয়া হবে। পুরসভাকে মুচলেখা জমা দিতে হবে। যেখানে প্রায় ২৩ দফা নিয়মের উল্লেখ রয়েছে।

সেই মতো, ৫ দিন আগে জওহরলাল নেহরু রোডে একটি রেস্তরাঁ শর্ত মেনে নতুন করে চালু হয়েছে। আরেকটি রেস্তরাঁও শিগগিরই দরজা খুলতে চলেছে। পুরসভার তরফে জানানো হয়েছে, বর্তমানে সব নথি ভালোভাবে খতিয়ে দেখা হচ্ছে। যেসব রেস্তরাঁ এখনও বন্ধ রয়েছে, তাদের ১৫ সেপ্টেম্বর পর্যন্ত পুনরায় খোলার সময়সীমা দেওয়া হয়েছে। তবে কেবল মুচলেকা দিলেই হবে না। আপাতত তিন মাসের জন্য প্রাথমিক অনুমতি মিলবে। পরে পুলিশ, পুরসভা ও দমকল একসঙ্গে তদারকি করবে।

The post পুজোর আগে খুলে গেল রুফটপ রেস্তোরাঁ! মানতে হবে কড়া নিয়ম first appeared on KolkataTV.

The post পুজোর আগে খুলে গেল রুফটপ রেস্তোরাঁ! মানতে হবে কড়া নিয়ম appeared first on KolkataTV.